《仆久客钱塘有吹笛月下者同旅闻之凄然皆有归》
唐代·李远

柯亭之椽不复得，蕲州黄竹今尚存。
苍崖翠壁产修干，千顷萧索烟云昏。
羌人眼力发天巧，长笛裁成凤膺饱。
老龙馀响出空星，欲喷炎天作秋晓。
西湖夜寂凉风生，山头一钩新月明。
商声恓悲羽声壮，行子忽忽难为情。
时无绿珠清音激皓齿，野王临风三弄亦已矣。
唯有愁端无古今，举刀不断东流水。
深闺兰灯照空床，笛声不如离恨长。
曲终人散一惆怅，回首江山非故乡。
万事浮云过寥廓，且醉杯中琥珀薄。
君不见玉管横吹黄鹤楼，江城五月梅花落。

作者简介：李远，字求古，一作承古，夔州云安（今重庆市云阳县）人，大和五年（831）杜陟榜进士，官至御史中丞。李远善为文， 尤工于诗。 常与杜牧、许浑、李商隐、温庭筠等交游， 与许浑齐名， 时号 “ 浑诗远赋”。